A Tanács 660/1999/EK rendelete
(1999. március 22.)
a 2075/92/EGK rendelet módosításáról és a dohánylevél 1999., 2000. és 2001. évi betakarítására vonatkozó jövedelemtámogatásoknak és garanciaküszöb-értékeknek fajtacsoportonkénti és tagállamonkénti meghatározásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 42. és 43. cikkére,
tekintettel a nyersdohány piacának közös szervezéséről szóló, 1992. június 30-i 2075/92/EGK tanácsi rendeletre [1] és különösen annak 4. cikke (1) bekezdésére, 8. cikkére és 9. cikkének (2) bekezdésére,
tekintettel a Bizottság javaslatára [2],
tekintettel az Európai Parlament véleményére [3],
tekintettel a Gazdasági és Szociális Bizottság véleményére [4],
mivel az Ausztriában, Belgiumban, Franciaországban és Németországban termesztett, mesterséges hővel szárított, természetes úton szárított világos és természetes úton szárított sötét dohányokra kiegészítő összeg biztosított; mivel a Tanács az 1992. évi betakarítás alapján ennek az összegnek a különbözet 50 %-áról 65 %-ára történő emeléséről döntött; mivel ezt az emelést az ilyen dohányokra az 1998. évi betakarításra biztosított jövedelemtámogatás és az 1992. évi betakarításra alkalmazandó jövedelemtámogatás közötti különbözet alapján kell számítani; mivel a 2075/92/EGK rendelet 3. cikkének (2) bekezdése ezzel nem áll összhangban; mivel a 2075/92/EGK rendelet 3. cikkének (2) bekezdését ezért módosítani kell;
mivel a jövedelemtámogatás szintjét rögzíteni kell, tekintettel a közös agrárpolitika céljaira és különösen a mezőgazdasággal foglalkozó közösség számára tisztességes életszínvonal biztosítása érdekében; mivel a jövedelemtámogatás összegeinek tükrözniük kell a verseny szokásos feltételei között a különféle dohányok múltbeli és előrelátható piaci lehetőségeit; mivel a jövedelemtámogatás szintjét három egymást követő betakarításra meg kell határozni és azt az 1999., 2000. és 2001. évi három betakarításra meghatározott garanciaküszöb-értékekhez kell kapcsolni, hogy az ágazat stabilitása fennmaradjon;
mivel a 2075/92/EGK rendelet 8. cikkének második bekezdése és 9. cikkének (2) bekezdése rendelkezik az egyes fajtacsoportokra vonatkozó garanciaküszöb-értékek termelő tagállamok közötti felosztásáról az 1999. évi betakarítástól kezdődően három betakarításra;
mivel rögzíteni kell az 1999., 2000. és 2001. évi három betakarításra e küszöbértékek szintjét, különös tekintettel a piaci, illetve társadalmi-gazdasági és mezőgazdasági feltételekre az érintett termelési zónákban; mivel a küszöbértékeket időben kell rögzíteni, hogy a termelők az említett betakarításokra megtervezhessék termelésüket;
mivel az Ausztriában, Belgiumban, Franciaországban és Németországban termesztett, mesterséges hővel szárított, természetes úton szárított világos és természetes úton szárított sötét dohányokra vonatkozó kiegészítő összegek növelése eredményeként e tagállamok garanciaküszöb-értékeit csökkenteni kell, hogy fenntartható legyen a költségvetés semlegessége;
mivel a termelési potenciál fenntartása és a tagállamok általi kvótaelosztás fenntartása közben progresszíven növelni kell azoknak a fajtáknak a kvótáit, amelyek piaci értékesítése biztosított és amelyek magas piaci áron értékesíthetők, azon fajták kvótáinak ellenében, amelyek nehezen értékesíthetők és amelyeknek alacsony a piaci ára;
mivel az érintett intézkedéseket a lehető leghamarabb be kell vezetni,
ELFOGADTA EZT A RENDELETET:
1. cikk
A 2075/92/EGK rendelet 3. cikkének (2) bekezdése helyébe a következő rendelkezés lép:
"(2) Kiegészítő összeget kell azonban biztosítani az Ausztriában, Belgiumban, Franciaországban és Németországban termesztett, mesterséges hővel szárított, természetes úton szárított világos és természetes úton szárított sötét dohányokra. Ennek összege az 1998. évi betakarításkor alkalmazandó jövedelemtámogatás, illetve az 1992. évi betakarításnál az ilyen dohányokra alkalmazandó jövedelemtámogatás különbözetének 65 %-a."
2. cikk
Az 1999., 2000. és 2001. évi betakarításra a 2075/92/EGK rendelet 3. cikkében meghatározott egyes nyersdohány-csoportokra vonatkozó jövedelemtámogatás összege, illetve a kiegészítő összeg az e rendelet I. mellékletében felsoroltakkal egyezik meg.
3. cikk
Az 1999., 2000. és 2001. évi betakarításra a 2075/92/EGK rendelet 8. és 9. cikkében említett fajtacsoportonkénti és tagállamonkénti garanciaküszöb-értékek az e rendelet II. mellékletében meghatározottaknak felelnek meg.
4. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. március 22-én.